2010 Sneeu! | Dion se gedagtes
« 2012 Opvolg
Hogsback 2010 »
Junie 15, 2010 deur Dion
Dit voel of die koue met ysige kloue geklem sit om my weermag-knieë. Ons het dit sterk oorweeg om die dag onder komberse weg te hiberneer. My hande was al vele skakerings wisselend tussen pienk-rooi, wit en gespikkelde pers. Al my vingers voel al soos my ankertou-linker-wysvinger; gevoelloos en soos iemand anders se ledemate. Ons het vanoggend gehoor dat Elliott alreeds 20cm sneeu het. Grahamstad het sneeu. Meeste van die bergpaste van omtrent Sutherland tot in Barkley Oos is reeds toe.
“Wil julle gaan sneeu kyk, siende dat dit môre ‘n openbare vakansiedag is?” vra ek my kroos vanoggend heel braaf. Nou-ja, ek moes seker die een voet eers uit my mond gehaal het voordat ek die ander een ook probeer inwurg het… Ons ry vroeg môre-oggend na Hogsback, so 180km van ons af om nog verder te verkluim. Toe ek hulle bel vanoggend was ek heel vrolik meegedeel dat die wit vlokkies soos ‘n dik wolkombers oor als lê. Ek het verniet probeer argumenteer dat wolkomberse gewoonlik geassosieër word met snoesige hitte…
So, Donderdag of Vrydag sal ek fotos plaas, as ons dit oorleef…
Ek moes terugkom en die bydrae wysig met die volgende foto:
Dis vanoggend geneem deur ‘n klant van die Irishman se firma in Hogsback. Hulle hoop dat hulle uit Hogsback sal kom, want hulle moet nog vergaderings bywoon en die sneeu is besig om al hoe dikker te raak…
op Junie 16, 2010 at 6:44 vm | Antwoord ekisanna
Vir hierdie Limpopol lyk dit sprokies mooi en voel dit onwerklik dat dit in ons land geneem is… ons ken mos nie sneeu hier in die Noorde nie, maar wanneer ek my neus bo nie komberse uitsteek en die koue voel, dan weet ek, dis waar… julle daar in die Suide kry die sneeu en ons hier in die Noorde die koue windjie.
op Junie 18, 2010 at 9:27 vm | Antwoord Dion
Nogal waar. Een ding – ek is bly ons kry nie ryp hier aan die kus nie, vir my groentetuin se ontwil! Alhoewel, ek kan met heimwee onthou hoe my skoolskoene so gly-gly geknars het oor yswit gras en die bevrore kristalle teen lang grashalms.
op Junie 16, 2010 at 9:45 vm | Antwoord anne-marie
Sprokieskoud! Volgens gerugte het dit op Tafelberg ook gesneeu. Rondom Stellenbosch is die berge WIT.
op Junie 18, 2010 at 9:35 vm | Antwoord Dion
Dit lyk of dit meer vanuit die suide gesneeu het die keer. Ek weet nie hoe Lesotho daarna uitsien nie, maar rondom Tiffendell en Barkley Pas was daar wel sneeu, maar nie so erg soos verder suid by Hogsback nie. Wow, op Tafelberg? Ek weet nie eers hoe hoog Tafelberg is nie – mens kan dit seker Google. Die inversie-laag moes bitter laag gewees het om op Tafelberg sneeu te kry.
op Junie 17, 2010 at 9:07 vm | Antwoord Sonlig
op Junie 21, 2010 at 6:46 vm | Antwoord Meermin
Mensig maar dit lyk vrek koud, ag nee jinne daar sit mens seker onder 50 komberse. Die naweek was dit heerlik in die sonnetjie, ek het dit geniet om net buite in die winter sonnetjie te sit 🙂 VANOGGEND is dit bitterlik koud en snaaks nog steeds baie donker buite!!
op Junie 21, 2010 at 9:36 vm | Antwoord Dion
Dit was erg koud. Baie kouer as wat ons aan gewoond is hier by die kus. Veral toe die wind opgekom het – sonder handskoene het my hande sommer so gepyn van die koue. Maar dis nog steeds deel van die pret!